子瞻尚書惠涵星硯月石風林屏作歌以送之賦十二韻以謝
作者：范祖禹
朝代：宋

paragraphs: 端溪千仞涵明星，虢山木古藏陰靈。
蘇公贈我此二寶，使我坐卧瞻雲屏。
我觀天地間，有物皆流形。
或從清空入幽谷，中夜隕石翻堦蓂。
齊諧志怪不能狀，欲說但恐同優伶。
公遊浙江探禹穴，長嘯宇宙臨滄溟。
手攀天河弄星月，醉落大筆還微醒。
故分星月入我室，光照窗户風生庭。
長林偃絕壁，晚色寒青冥。
似聞洪濤卷萬木，直榦不折當風霆。
玄雲欲落雪，夜久孤燈熒。
報贈愧無青玉案，苦吟徒使鬼神聽。